שושנה סטרוק

**שושנה סטרוק** (1987 – 14 במרץ 2026) הייתה בתה של אורית סטרוק, שרת ההתיישבות והמשימות הלאומיות בממשלת ישראל השלושים ושבע. סטרוק קיבלה תהודה רבה במהלך מרץ 2025 לאחר שטענה, בסרטון שצולם ופורסם ברשתות החברתיות, שהייתה קורבן להתעללות מינית טקסית בידי הוריה, בני משפחתה ודמויות בולטות בחברתם. לאחר מכן ניסתה להעיד בכנסת על המקרה שלה, אך הדבר נמנע ממנה עקב צו איסור פרסום שהוטל על הפרשה. במרץ 2026, בהיותה כבת 38, אותרה ללא רוח חיים באמירים.

## ביוגרפיה
סטרוק נולדה ב-1987 וגדלה ביישוב היהודי בחברון, אחת מבין 11 הילדים של אורית ואברהם סטרוק. הייתה בעלת תואר ראשון בפסיכולוגיה וחינוך מאוניברסיטת בן-גוריון בנגב, וכן החלה לימודים לתואר שני בפסיכולוגיה קוגניטיבית. בעת מותה התגוררה במושב אמירים שבגליל העליון.

## טענות להתעללות
במרץ 2025 טענה סטרוק בסרטון וידאו שצולם והועלה לרשתות החברתיות באישורה כי בילדותה הוריה פגעו בה מינית, בפגיעה בעלת אופי טקסי שצולמה. היא הגישה נגדם תלונה במשטרה, ועל הפרשה הוטל צו איסור פרסום באמצעי התקשורת, אף על פי שפניה וזהותה היו גלויים בסרטון שפורסם. ב-22 באפריל סירב השופט מנחם מזרחי לבטל את צו איסור הפרסום בנימוק ש"החשד דל ביותר".

בהמשך פירסם אבישי גרינצייג כי היועצת המשפטית לממשלה גלי בהרב-מיארה ביקשה לפרסם כי לאחר חקירה שנערכה לא עלה דבר, אך לבקשתה של אורית סטרוק, שכיהנה באותה עת כשרה בממשלה, נמנע הפרסום, וכי עמדת כל גורמי החקירה הייתה כי מדובר בתלונה מופרכת, וכי אין טעם לזמן את ההורים או כל גורם אחר כדי למסור גרסה.

ב-6 בדצמבר 2025 שיתפה סטרוק ברשת החברתית פייסבוק פוסט של יעל שטרית, ציטטה חלק מתוכו בו נכתב בין היתר "אם יספרו לכם שהתאבדתי - אל תאמינו. אם יספרו לכם שהייתי מעורבת בתאונה - אל תאמינו. אני נוכחת. אני קיימת. ואני מתכוונת להישאר", והוסיפה כי היא "מזדהה עם כל מילה".

ב-12 בינואר 2026 פרסמה סטרוק טענות נוספות לפיהן עברה טיפולי המרה, וכי אביה והרב צבי ישראל טאו אילצו אותה להשתתף בטקסים בהם נדרשה לפגוע בנשים לצורך מחיקת זהותה הלסבית. לדבריה, באותם טקסים גברים וילדים הומואים התבקשו לשים יד על החזה שלה וכך, תוך עינויים "סדיסטיים ואיומים" להגדרתה, ניסו לשכנע אותה שהיא נמשכת לגברים, ואותם שהם נמשכים לנשים. לדבריה, חששה שיאשפזו אותה בגלל עצם השיתוף שגורם לה לחרדות. ב-28 בפברואר 2026 פרסמה כי עזבה את דירתה והיא חסרת בית, וכן שהיא מתמודדת עם הפרעת זהות דיסוציאטיבית.

ב-24 במרץ, דניאל עמרם פרסם ריאיון מצולם עם סטרוק, ממאי 2025. עמרם ציין כי סטרוק ביקשה אחרי הריאיון שלא לפרסמו, אלא רק "אם יקרה משהו". בראיון טענה כי נפגעה מינית מצד אביה, אימה וסבה מצד האם.

### הקשר ציבורי
תלונותיה של סטרוק שהתפרסמו במרץ 2025, התרחשו במקביל להתעוררות שיח ציבורי נרחב בישראל בנושא. ב-2 באפריל 2025 התפרסם תחקיר בנושא של טענות לפגיעות מיניות במסגרת טקסים ומעשי פולחן. ב-20 באפריל הגישה נעמה לזימי בקשה לדיון דחוף בוועדה לקידום מעמד האישה ולשוויון מגדרי. בחודשים שלאחר מכן התקיימו מספר דיונים מיוחדים בוועדה לקידום מעמד האישה ובוועדה לענייני צעירים בכנסת, בהם נשמעו עדויות קשות של נשים על פגיעות מיניות טקסיות מאורגנות. סטרוק התכוונה להשתתף בישיבת ועדות הכנסת שהתקיימה ב-2 בדצמבר 2025 ונוכחותה בישיבה אושרה, אך מעט לפני הגעתה קיבלה הודעה שאינה יכולה להגיע לישיבה בעקבות צו איסור הפרסום שהוטל על המקרה שלה.

בפברואר 2026 התקיים בכנסת כנס ביוזמת השדולה למאבק בפגיעות מיניות שדן בתפקיד הקהילה בהתמודדות עם פגיעות מיניות.

בדיון שנערך ב-23 במרץ 2026, הבהירה נציגת הפרקליטות כי אין בידיהם שום עדות מהשנים האחרונות ואף לא מ-20 השנים האחרונות לקיומן של פגיעות טקסיות, וכי קשה לומר כי אין קשר או תיאום בין המתלוננות על פגיעה שכזו. על פי הסקירה שהוגשה בדצמבר 2025 לוועדה על ידי מרכז המחקר והמידע של הכנסת, כלל הגורמים אליהם פנו (כולל המשטרה והפרקליטות) ציינו כי אין באפשרותם לספק מידע על מקרי פגיעה מינית מאורגנת וטקסית מפני שפגיעה זו אינה מוגדרת באופן ייחודי בחוק הישראלי.

## מותה
ב-14 במרץ 2026, אותרה סטרוק ללא רוח חיים, בצימר ששכרה במושב אמירים. המשטרה ציינה, כי לא עלה חשד לפלילים. על פרטים נוספים הנוגעים לרקע חייה ולתלונות שהגישה בעבר, הוטל צו איסור פרסום. סטרוק נקברה ב-15 במרץ 2026 בבית העלמין היהודי העתיק בחברון בנוכחות מצומצמת. במקביל נערכה עצרת שקטה לזכרה בכיכר ציון.

עם גילוי דבר פטירתה, עלו שאלות ברשתות החברתיות בנוגע לנסיבות מותה. במסגרת השיח, בין היתר, פורסם מחדש הפוסט שלה מדצמבר 2025, ובעקבות זאת עלו טענות, בפרט מצד פעילות בקהילת נפגעות אלימות מינית ונפגעי הפגיעות הטקסיות בישראל, בדבר חשד לפלילים, ודרישה לחקור את נסיבות המוות לעומק. הן התחייבו להמשיך במאבקה גם לאחר מותה.

ב-15 במרץ פרסמו העיתונאים ג'וש בריינר, בן כספית, חיים לוינסון, ביני אשכנזי, יאיר שרקי ודרור אידר כי חקרו את טענותיה אך לא מצאו להן בסיס.

בשל קשריה המשפחתיים לאורית סטרוק, מותה של שושנה הציב שאלות לגבי האופן שבו מטופלות טענות להתעללות כשקיימת מעורבות של משפחות חזקות וקשרים פוליטיים. סיפורה הפך למוקד דיונים על התעללות פולחנית ותפקידן של הרשתות החברתיות בהבאת נרטיבים ציבוריים לידיעה. לדברי התומכים בטענותיה של סטרוק, נסיבות מותה והעלמות המידע שהתחוללו בעקבותיו, מדגישים את חשיבות ההכרה בדיווחים של ניצולים וצורך בהמשך החקירות. גם אם בפרשה הנוכחית לא יאומתו טענותיה, סיפורה מהדהד בעיה חברתית חמורה ועורר ויכוח על נושאים כמו אחריות תקשורתית והצורך בהגנה על אלו המעזים לדבר ולהתלונן.

### '''תגובות למותה'''
ב-19 במרץ 2026 פרסמה החברה הישראלית לקידום אבחון, טיפול ומניעה של פגיעה מינית (היפ"מ) של ההסתדרות הרפואית הודעה, לפיה הצטבר ידע קליני המעיד על קיומן של רשתות פגיעה מינית מאורגנות בישראל. החברה ציינה כי הפרסום אינו מתייחס למקרה ספציפי, אלא ניתן בתגובה לשיח המכחיש שהתגבר בעקבות מותה של סטרוק. כן קראה החברה להקמת גוף חקירה ייעודי ובלתי תלוי לטיפול בתופעה.

ב-23 במרץ 2026, עו"ד רוני אלוני סדובניק, שייצגה את שושנה סטרוק החל מספטמבר 2025, פרסמה ברשת פייסבוק, כי נכון ליום זה, תיק האונס שפתחה אינו נסגר. לפוסט צורף מסמך, שהועבר אליה ב-12 בנובמבר 2025 מלשכת המשנה לפרקליט המדינה לעניינים פליליים, בתגובה לפנייתה בנושא ייצוג וליווי נפגעת העבירה שושנה סטרוק. לדבריה למרות הטענות שעלו, לא אובחנה אצל שושנה סטרוק מחלת נפש, והיא לא היתה אובדנית אלא "שמרה על חייה מכל משמר רצתה לחיות".

### תגובות רבנים ומנהיגים לפרשה
בעקבות מותה, וההאשמות שהעלתה סטרוק בעבר, הרבנים שמואל אליהו וחגי לונדין הכחישו את הטענות על פגיעות מיניות טקסיות במגזר, והגדירו את טענותיה של סטרוק כניסיון להכפיש את הציבור הדתי-לאומי. מנגד, הפסיכולוג והרב אילעאי עופרן התריע כי פסילת עדויות על סמך אבחנות פסיכיאטריות עלולה לגרום להשתקת נפגעות פוטנציאליות. בשיח התקשורתי הוזכרו גם דבריו של ראש ישיבת הר עציון, הרב יעקב מדן, מחודש ינואר של אותה שנה, שהזהיר פומבית מפני הכחשת תופעת האלימות המינית הטקסית המתרחשת בקהילות, וקרא להתמודד עמה.

## קישורים חיצוניים
* 
* תמלול הראיון של שושנה סטרוק לדניאל עמרם, באתרה של המוזיקאית והפעילה החברתית שיר אלוני
* יהי זכרה מהפכה, אתר לזכרה של שושנה סטרוק
* 
* 

## הערות שוליים

קטגוריה:בוגרות אוניברסיטת בן-גוריון בנגב
קטגוריה:בוגרי אוניברסיטת בן-גוריון בנגב
קטגוריה:להט"ב בישראל
קטגוריה:להט"ביות ישראליות
קטגוריה:ישראליות המתמודדות עם מגבלה נפשית
קטגוריה:ישראליות שנולדו במאה ה-20
קטגוריה:ישראלים שנולדו במאה ה-20
קטגוריה:ישראליות שנפטרו ב-2026
קטגוריה:ישראלים שנפטרו ב-2026